Lothringen

**Lothringe** (fronzeesisch: *Lorraine*) is ä Låndschafd un ehemolische (1960-2015) Reschion im Nordoschde vun Frongraisch. Lothringe dudd aus de Départements Vosges, Meuse, Meurthe-et-Moselle unn Moselle bschdehe. Seid 2016 is es mid de frihare Reschione Champagne-Ardenne un Elsaß zur neie Reschion Grand-Est zammegschlosse worre. Lothringe hot 2.349.816 Oiwuhner unn ä Fläsch vun 23.547 km² (2012). Midd de dodraus resuldierende Bvelgarungsdisch vun 99,8 Oiwuhner pro km² liechd Lothringe unnerm kondinandalfronzesische Dorschschnidd (also ohne die Außegebiede). Haubdschdadt vun Lothringe is Meds. De Nååme werd uffs hisdorische Herzochdum Lothringe zerickgfiehrd.

## Geographie

Lothringe dudd im Weschde on die ehemolische Reschion Champagne-Ardenne, im Siede on die ehemolische Reschion Franch-Comté unn im Oschde ans Elsaß grenze. Im Norde dudd Lothringe on die Schdaade Belgje unn Lugsebursch, ons daitsche Bunnäslond Saarlond unn de pälzische Dääl vum Bunneslond Rhoilond-Palz grenze. 

Dorsch Lothringe ziehe sisch die Fliss Maas, Mosel unn Saar (vun Sied noo Nord), Saône (vun Nord noo Sied) unn aa viele Kanäl sinn do zu finne. Lothringe ghert großedeils zum Parisa Begge, vun demm s Lothringer Plateau de eschdlische Deil bild. Im Oschde, em Elsaß zu, ligge die Vogese. En Driddl vun Lothringe dudd aus Wäldan bschdehe. 

### Grääschde Schdädt
* Meds (119.962 Oiwuhner am 1. Jan. 2011)   
* Nancy (105.382 Oiwuhner am 1. Jan. 2011) 
* Thionville (40.951 Oiwuhner am 1. Jan. 2011)
* Épinal (32.734  Oiwuhner am 1. Jan. 2011)  
* Longwy (14.364 Oiwuhner am 1. Jan. 2011).

## Gschischd
Wies Elsaß is aa Lothringe en Schdraidgebied zwische Frongraisch unn em Hailisch Reemisch Raisch vun de Daitsch Nadzion bzw. Daitschlond gewessd. Ab 1766 hot gonz Lothringe Frongraisch gherd. Noom Daitsch-Fronzeesische Kriesch hot Frongraisch de nordesdlische Dääl (es haidische Département Moselle) zåmme mim Elsaß als Raischslond Elsaß-Lothringe ons Daitsche Kaisaraisch abdrede misse. Noom Erschde Weltkriech is Lothringe widda on Frongraisch gfalle, 1940-44 im Zwädde Weltkriesch widda daitsch bsedzd worre unn 1945 widda on Frongraisch zerickgewwe worre.

## Schbrooche
Tradidsionell werre im Weschde, Siede unn de Midd vun Lothringe fronzesische Dialeggde gebabbeld, im Département Moselle im Norde es moselfränggische Lothringisch, im Oschde es rhoifränggische Lothringisch. Wie onnere Regionalschbrooche aa werre die regionale Dialeggde immer mehr dorschs Fronzeesische vadrängd, haabdsäschlisch midd de Schulbolidigg.

## Départements
Lothringe dudd wie jeede onnere fronzeesischi Reschion aus Départements bschdehe. Bai Lothringe sinn des die vier:
* Meurthe-et-Moselle in de Midd
* Meuse im Weschde
* Moselle im Norde
* Vosges im Siede

## Wärdschafd
Insgsomd schaffe vun de 2.350.657 Oiwuhner 984.000 Lait. Zwää Driddl devuu schaffe im Dienschdlaischdungsseggdor, ca. 30% in de Induschdrie unn wennischa als 3% in de Londwerdschafd. De Siede is mehr uff Londwerdschafd bedachd unn ländlischa, de flache Norde is dorsch die Induschdrie geprägd. Frieher hots in de Region ä Kris in de Aise- unn Schdahlinduschdrie unn im Bergbau gewwe, desweeje sinn naie Induschdrie-Zwaig õõgsiedeld worre. 

In Meds is en 400 Heggdar großes Universidädsgelände midd 20 Faguldädsgebaide unn Forschungsoirischdunge unn 4.000 Schdudende. Aa 160 Software- und Telekommunikationsberaisch hawwe do ihrn Sidz.

Die Hälfd vun de Beschäfdischde in de Nahrungsmiddlinduschdrie schaffe bai de Mineralwassaproduzende Vittel unn Contrex. Aa die Käseherschdellung is bai de Nahrungsmiddlinduschdrie hervorzuheewe, de Géromé kummt aus Lothringe unn 65% vun de Brie-Produggdsion.

## Kwällä
* Korzinformadsione iwwer Lothringe uff Planet Schule

## Websaide
* Die offiziell Houmpäidsch vun de Reschion Lothringe

## Äänzlnoowääs